《丹元子步天歌 天市垣》
唐代·王希明

下垣一宫名天市，两扇垣墙二十二。当门六角黑市楼，门左两星是车肆。

两个宗正四宗人，宗星一䨥亦依次。帛度两星屠肆前，候星还在帝坐边。

帝坐一星常光明，四个微茫宦者星。以次两星名列肆，斗斛帝前依其次，斗是五星斛是四。

垣北九个贯索星，索口横者七公成。天纪恰似七公形，数著分明多两星。

纪北三星名女床，此坐还依织女傍。三元之象无相侵，二十八宿随其阴。

水火土木并与金，以次别有五行分。

作者简介：唐时人，号丹元子，又号青罗山布衣。玄宗开元年间以方技为内供奉，待诏翰林。尝奉命编《太乙金镜式经》。又撰《丹元子步天歌》一卷。该书七言，有韵，系我国古代以诗歌形式介绍全天星官之天文学重要著作。首创将整个天空划分为三垣二十八宿，共三十一个天区。每区包含若干星官、数量、位置。